WANNEER IEMAND IN JOU LYF SE HUISIE INBREEK . . . - Corona Krisissentrum
Tuis / COVID-19 / WANNEER IEMAND IN JOU LYF SE HUISIE INBREEK . . .
WANNEER IEMAND IN JOU LYF SE HUISIE INBREEK . . .
Molesteer is vir my so 'n donker woord … 'n woord waar mense sommer wye draaie om loop. 'n Woord wat kinders en jongmense skaam laat wegkruip, bang om vir iemand te vertel. 'n Woord wat 'n mens partykeer skuldig laat voel, en sommer net nikswerd. 'n Woord wat nagmerries bring en die bang sommer diep in jou hart laat wegkruip. Molesteer gebeur om die hoek van winkels, daardie oomblik as jy alleen gaan loop, by die vakansie-oord, by die skool … en so baie keer gebeur dit by ons huise.
En nou is ons hele land toegemaak in ons huise. En dalk is jy een van die jongmense wat molestering in jou huis leer ken het. Dalk het jy grootgeword met die gedagte dat molesteer 'n geheim is. Dalk is daar iemand wat die molesteer-woord vashou en jou dreig as jy dit ooit vir iemand sou sê. En nou moet jy vir 21 dae saam met molesteer leef.
Vandag wil ek vir jou kom sê dat molesteer werk soos inbreek. Iemand wat geen reg daartoe het nie, klim oor jou lyf se heinings en breek by jou lyf se huis in – die Bybel sê mos ons liggame is God se huis, want ons behoort aan Hom. Wanneer iemand aan jou vat op 'n manier wat jou ongemaklik laat voel, wanneer iemand jou dwing om foto's van jouself te neem – foto's wat jou skaam laat voel – wanneer iemand vir jou boodskappe op sosiale media stuur wat jou verleë laat voel, wanneer iemand jou verkrag of jou dwing om deel te hê aan pornografie, breek hulle by jou lyf se huisie in.
Wanneer iemand op watter manier ook al by jou lyf se huisie ingebreek het, voel 'n mens vuil en skaam en skuldig en bang en hartseer en kwaad en so baie deurmekaar gevoelens tegelyk. Partykeer voel 'n mens asof jy sommer net op 'n hopie wil gaan sit en doodgaan. 'n Mens voel asof jy "anders" is as die res van die huisies daarbuite. 'n Mens mag so voel; dis heeltemal normaal. As een by jou lyf se huisie inbreek, daardie huisie wat eintlik aan God behoort, is húlle SKULDIG. Nie jy nie – die inbreker is skuldig.
Wanneer iemand in jou lyf se huisie inbreek, is dit nodig om dadelik te vertel. Dis mos wat 'n mens doen as daar 'n inbraak was. Dis nodig om te vertel sodat die inbreker gestop kan word, en sodat hy of sy nie geleentheid kry om in ander lyfies se huise ook in te breek nie. Dis nodig om te vertel sodat iemand jou kan help om al die gate en stukkende bakstene in jou lyf se huisie weer heel te maak; sodat iemand jou kan help om jou lyf se huisie weer skoon te maak, sodat jy weer gemaklik kan wees daarin en veilig kan voel binne-in jou eie lyf. As jy nie gaan vertel nie, gaan daar net nog meer inbrekers kom, want jou huisie se mure het gate en stukkende plekke. As jy nie gaan vertel nie, gaan jy bang en alleen raak in jou lyf se huisie. Dalk gaan jy kwaad raak en jou eie huisie net nog meer seermaak.
Dalk het jy al vir iemand probeer vertel van die molesteer-woord in jou lewe. Dalk het hulle jou nie geglo nie. Dalk het hulle weggeskram en rondom dit probeer praat, of gemaak asof dit nie daar is nie. Vandag wil ek jou uitnooi om te praat as daar iemand by jou lyf se huisie inbreek. Jy kan vir my 'n e-pos stuur, en ek gaan jou in kontak bring met iemand wat jou fisies gaan help en ondersteun. Jy kan ook die noodnommer skakel 012 111 8365 of 063 408 7887en jy gaan in kontak kom met iemand wat die pad saam met jou gaan stap, wat jou gaan help om weer veilig te voel.
Molesteer hoef nie meer 'n donker, skaam woord te wees nie. Ook nie vir jou nie. Ook nie gedurende hierdie tyd wanneer ons almal in ons huise moet wees nie. Molesteer hoef nie meer 'n bang woord te wees nie. Jy mag praat. Jy mag vertel. En wanneer jy gaan vertel, en jy kry iemand wat saam met jou die pad na gesond word stap, gaan molesteer uit jou hart uitklim en jy gaan weer voluit kan lewe.